ΓΙΑ ΤΟ ΕΠΟΠΤΙΚΟ ΣΥΜΒΟΥΛΙΟ ΤΟΥ Σ.Ο.Ε.Λ.

ΓΝΩΜΟΔΟΤΗΣΗ

Επί του θέματος, αν οι διατάξεις του άρθρου 18 παρ. 6 του Π.Δ. 226/1992, όπως αντικαταστάθηκαν με το άρθρο 1 παρ. 13 του Π.Δ. 341/1997, καθώς επίσης και οι διατάξεις του άρθρου 18 παρ. 6 του νόμου 2231/1994 έχουν καταργηθεί με τις διατάξεις του νόμου 3693/2008 και περαιτέρω, αν οι πιο πάνω διατάξεις είναι αντίθετες με το νομοθετικό πλαίσιο περί προστασίας του ελεύθερου ανταγωνισμού.

ΑΠΑΝΤΗΣΗ


I. Αρχικώς, με τις διατάξεις του άρθρου 18 παρ. 6 του νόμου 2231/1994 ορίσθηκε ότι με γενικές ή ειδικές αποφάσεις του Εποπτικού Συμβουλίου του Σ.Ο.Ε.Λ. καθορίζονται οι ελάχιστες ώρες πραγματοποίησης κάθε υποχρεωτικού ελέγχου και το ελάχιστο ενιαίο ωρομίσθιο απασχόλησης των Ορκωτών Ελεγκτών Λογιστών. Η πιο πάνω ρύθμιση επαναλήφθηκε με τη διάταξη του άρθρου 1 παρ. 13 του Π.Δ. 341/1997, με την οποία αντικαταστάθηκε το άρθρο 18 του Π.Δ. 226/1992. 

Οι πιο πάνω ρυθμίσεις έχουν ως σκοπό, να προστατεύσουν το ελεγκτικό επάγγελμα από τον υπερβολικό, τον αθέμιτο ανταγωνισμό, ο οποίος θα οδηγούσε σε υποβάθμιση της ποιότητας των ελέγχων και του κύρους του ελεγκτικού επαγγέλματος.

II. Σύμφωνα με τη διάταξη του άρθρου 2 του Αστικού Κώδικα ο νόμος καταργείται με νεότερο νόμο, ρητώς, ή σιωπηρώς. 

Ρητή κατάργηση υπάρχει, όταν ο νεότερος νόμος προβλέπει με ρητή διάταξη την κατάργηση του παλαιότερου, ενώ σιωπηρή κατάργηση όταν ο νεότερος νόμος περιέχει αντίθετη ή διαφορετική ρύθμιση από αυτόν (βλ. Γεωργιάδη – Σταθοπούλου: Αστικός Κώδιξ υπό το άρθρο 2 αριθ. περιθ. 14 – 16, Α. Γεωργιάδη: Γενικές Αρχές Αστικού Δικαίου, έκδοση 3η, § 3 αριθ. 3, Π. Λαδάς: Γενικές Αρχές Αστικού Δικαίου 2007 § 5 αριθ. περιθ. 10 – 12, Α.Π. 588/1969 ΝοΒ 18, 314, Α.Π. 263/1982 Νμλγ 1982,137). Η νεότερη αντίθετη ρύθμιση καταργεί την παλαιότερη, όταν αφορά το ίδιο ακριβώς θέμα (Π. Λαδάς: ο.π. αριθ. περιθ. 12).

Κατά το άρθρο 44 του νόμου 3693/2008 από την έναρξη της ισχύος του καταργούνται οι διατάξεις του Π.Δ. 226/1992 «περί συστάσεως και λειτουργίας Σ.Ο.Ε.Λ. κ.λπ.» που αντίκεινται στο νόμο αυτό (παρ. 1) και γενικώς κάθε αντίθετη διάταξη προς αυτόν (παρ.2). Προς ουδεμία όμως διάταξη του νόμου 3693/2008 έρχονται σε αντίθεση οι προαναφερόμενες διατάξεις του άρθρου 18 παρ. 6 του Π.Δ. 226/1992 και του νόμου 2231/1994.

Εξάλλου, δεν υπάρχει στο νόμο 3693/2008 αντίθετη ή διαφορετική ρύθμιση των θεμάτων αυτών.

Από τα προεκτεθέντα προκύπτει σαφώς, ότι οι διατάξεις του άρθρου 18 παρ. 6 του Π.Δ. 226/1992 και του άρθρου 18 παρ. 6 του νόμου 2231/1994 δεν έχουν καταργηθεί, ρητώς ή σιωπηρώς, με το νόμο 3693/2008 και διατηρούν την ισχύ τους.

Η άποψη αυτή επιβεβαιώνεται και από το σκοπό του νόμου 3693/2008 και της Οδηγίας 2006/43/ΕΚ, ο οποίος είναι η αναβάθμιση της ποιότητας των ελέγχων και του ελεγκτικού επαγγέλματος και συμπίπτει με το σκοπό των πιο πάνω διατάξεων του άρθρου 18 παρ. 6 του Π.Δ. 226 και του νόμου 2231/1994.

III. Αναφορικά με το ερώτημα, αν οι προαναφερόμενες διατάξεις του άρθρου 18 παρ. 6 του Π.Δ. 226/1992 και του νόμου 2231/1994 αντιβαίνουν στις διατάξεις του άρθρου 1 του νόμου 703/1977 «περί ελέγχου μονοπωλίων και ολιγοπωλίων και προστασίας του ελεύθερου ανταγωνισμού» και του άρθρου 81 της Συνθήκης Ε.Ε. έχω να παρατηρήσω τα εξής:

Κατά τη γνώμη μου οι προαναφερόμενες διατάξεις δεν έρχονται σε αντίθεση με τις διατάξεις του άρθρου 1 του νόμου 703/1977 και του άρθρου 81 της Συνθήκης Ε.Ε. δεδομένου ότι:

α) Οι Ορκωτοί Ελεγκτές Λογιστές είναι πρόσωπα με αυξημένα προσόντα που απολαμβάνουν προσωπικής και λειτουργικής ανεξαρτησίας και ασκούν το έργο τους με διαφάνεια και υπευθυνότητα, ώστε να διασφαλίζεται η εγκυρότητα και η αξιοπιστία των ελέγχων, οι οποίοι ενδιαφέρουν εντόνως το δημόσιο συμφέρον.

β) Ο σκοπός των εν λόγω διατάξεων είναι, όπως προαναφέρουμε, η προστασία του ελεγκτικού επαγγέλματος από τον αθέμιτο ανταγωνισμό, που θα είχε ως αποτέλεσμα την εκδίωξη των ανταγωνιστών από την αγορά του ελέγχου και τον περιορισμό του ανταγωνισμού και θα οδηγούσε σε υποβάθμιση της ποιότητας των ελέγχων. Ο σκοπός αυτός συμπίπτει με το σκοπό του νόμου 3693/2008.

γ) Το Σ.Ο.Ε.Λ. δεν είναι «επιχείρηση» κατά την έννοια του άρθρου 1 του νόμου 703. 

δ) Το άρθρο 30 της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου της 17.6.2006 προβλέπει τη λήψη προληπτικών μέτρων για τη διασφάλιση των ελέγχων, στα οποία υπάγονται και τα προβλεπόμενα από τις πιο πάνω διατάξεις.

Σημειώνεται στο σημείο αυτό ότι στις 28 και 29 Ιουνίου 2006 επισκέφθηκαν την Ελλάδα τρεις υπάλληλοι της Διεύθυνσης Ανταγωνισμού της Ευρωπαϊκής Επιτροπής με σκοπό την προώθηση των μεταρρυθμίσεων για τον ανταγωνισμό στον τομέα των επαγγελματικών υπηρεσιών.

Το Σ.Ο.Ε.Λ. εκλήθη να αποστείλει εκπροσώπους του στη σχετική συνάντηση, οι οποίοι προσήλθαν και ανέπτυξαν την άποψη ότι οι σχετικές ρυθμίσεις για τις ελάχιστες ώρες πραγματοποίησης των ελέγχων και του ελαχίστου ωρομισθίου δεν αντίκεινται στο νομοθετικό πλαίσιο της προστασίας του ελεύθερου ανταγωνισμού.

Μετά ταύτα το Σ.Ο.Ε.Λ. εκλήθη και έλαβε μέρος σε συνάντηση με υπαλλήλους της Επιτροπής Ανταγωνισμού του νόμου 703/1977, όπου ανέπτυξε τις ίδιες απόψεις.

Μέχρι στιγμής δεν έχει κινηθεί κατά του Σ.Ο.Ε.Λ. διαδικασία διαπίστωσης παράβασης του άρθρου 1 του νόμου 703/1977 και του άρθρου 81 της Συνθήκης Ε.Ε. από την Επιτροπή Ανταγωνισμού.

